Агенцијата за заштита на правото на слободен пристап до информациите од јавен карактер врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена С.К., против Решението на АД Електрани на Северна Македонија, по предметот Барање за пристап до информации од јавен карактер, на 13.09.2022 година, го донесе следното

**Р Е Ш Е Н И Е**

1. Жалбата изјавена од С.К., против Решението на АД Електрани на Северна Македонија бр.18-3749/6 од 17.08.2022 година, заведена во Агенцијата под бр. 08-193 од 01.09.2022 година, по предметот Барање за пристап до информации од јавен карактер **СЕ УВАЖУВА.**
2. **Решението** на Имателот на информации бр. 18-3749/6 од 17.08.2022 година **СЕ ПОНИШТУВА**.

**3. СЕ ЗАДОЛЖУВА** Имателот на информации да му ја достави бараната информација на Барателот во целост, на начин и во форма наведени во Барањето, по претходно прекривање на лични податоци.

**4.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## С.К., како што е наведено во Жалбата на 23.06.2022 година поднела Барање за пристап до информации од јавен карактер до АД Електрани на Северна Македонија, со кое побарала да и се достави следната информација:

„1.Копија од последен Договор за вработување за лицето Кристина Ристова вработена во ЕСМ.“

Постапувајќи по оваа Барање, Имателот на информации на 13.07.2022 година, до Барателот доставил Решение за целосно одбивање на барање бр.18-3749/3 од 11.07.2022 година. Во Решението е наведено дека: „АД ЕСМ како имател на информацијата спроведе задолжителна постапка за „Тест на штеност“, за да ги провери последиците врз интересот кој се заштитува... “Копија од последен Договор за вработување за лицето Кристина Ристова, вработена во АД ЕСМ“, е информација за која Друштвото како имател на информацијата може и има право да одбие барање за пристап согласно член 6 став (1) точка 1 и 2 од Законот за слободен пристап до информации од јавен карактер...“.

Незадоволен од наведеното Решение, Барателот на информацијата, на 15.07.2022 година до Агенцијата поднесе Жалба, заведена во архивата на Агенцијата под бр.08-193.

Агенција, преку е-маил заведен под бр.08-193 од 15.07.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи и на 27.07.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган,** со укажувања како Имателот правилно да постапи по Барањето.

На 26.07.2022 година Имателот на информации до Агенцијата достави Допис заведен под бр.08-193, во прилог го достави Решението за целосно одбивање на барање за пристап до информации од јавен карактер бр.18-3749/6 од 17.08.2022 година. Во образложението на Решението е наведено: “...Согласно донесеното Решение и укажувањата на Агенцијата, АД ЕСМ како Имател на информацијата, повторно го разгледа барањети и повторно спроведе задолжителна постапка за “Тест на штетност“, за да ги провери последиците врз интересот кој се заштитува...Согласно повторно спроведениот Тест на штетност, не се утврди дека треба да се одобри објавување на информацијата...АД ЕСМ утврди дека јавниот интерес е помал од тој што се заштитува со необјавување на бараната информација. Бараната информација – Копија од најнов Договор за вработување за лицето Кристина Ристова вработена во АД ЕСМ е информација за која имателот на информацијата може и има право да одбие барање за пристап, согласно член 6 став (1) точка 1 и 2 од Законот за слободен пристап до информации од јавен карактер, кога информацијата претставува класифицирана информација со соодветен степен на класификација и кога информацијата содржи лични податоци чие откривање би значело повреда на заштитата на личните податоци. Со оглед дека Договорот за вработување на вработен во АД ЕСМ, содржи податоци и информации и личен податок чие откривање би значело повреда на заштитата на личните податоци, исполнет е основот согласно член 6 став (1) точка 2 од Законот за слободен пристап до информации од јавен карактер...“

Барателот на информации на 01.09.2022 година до Агенцијата достави Втора жалба, заведена под бр.08-193, изјавена против Решението на АД Електрани на Северна Македонија бр.18-3749/6 од 17.08.2022 година. Во Жалбата меѓу другото е наведено: “ ... Имателот на информацијата во сега оспоруваното Решение наведува дека од негова страна повторно е спроведен тест на штетност и со вака спроведениот тест, на потполно идентичен начин како во претходното Решение се утврдило дека не треба да се одобри објавување на информацијата од доставеното Барање, како и дека не се утврдиле евентуални последици од необјавувањето на таквата информација ...... Имателот на информации повторно навел дека, “Најновиот договор за вработување на Кристина Ристова“ е документ кој што е означен со степен “доверливо“ согласно Правилникот за деловна тајна на АД ЕСМ...“

Агенцијата, преку е-маил заведен под бр.08-193 од 01.09.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 09.09.2022 година до Агенцијата достави Одговор на Жалба бр.18-3749/8 од 07.09.2022 година, во Агенцијата заведен под бр.08-193. Во прилог го достави Решението за целосно одбивање на Барање за пристап до информации од јавен карактер бр.18-3749/6 од 17.08.2022 година, и Тестот на штетност бр.18-3749/5 од 15.08.2022 година. Во Одговорот на жалба е наведено: “...Постаповајќи согласно укажувањата од Решението бр.08-193 од 27.07.2022 година од Агенцијата, Имателот на информацијата АД ЕСМ Скопје повторно го разгледа Барањето за пристап до информации на Барателот и повторно спроведе задолжителна постапка за “Тест на штетност“, како би се провериле последиците врз интересот кој во овој случај се заштитува, односно јавниот интерес кој би се постигнал со објавување на бараната информација, по што донесе Решение за целосно одбивање на Барањето за пристап до информации од јавен карактер бр.18-3749/6 од 17.08.2022 година....Имателот на информации при спроведување на тестот на штетност, во целост ги зеде во предвид одредбите од Законот за класифицирани податоци, а согласно Правилникот за деловна тајна на АД ЕСМ Скопје, кој што е јавно достапен и објавен на официјалната веб страна на Друштвото, во членот 11 и членот 13 став 2 алинеја 8, „досиеја и лични податоци за вработените“ се означени со степен “доверливо“ ....Во предметното Решение концизно е образложено дека со доставувањето на податоците од склучените договори, би се прекршиле начелата за обработка на лични податоци, согласно кои АД ЕСМ Скопје како контролор, има обврска да ги обработува согласно закон ....Бараната информација за која е одбиено Барањето за слободен пристап до информации од јавен карактер е информација за која Друштвото како имател на информација има право да одбие барање за пристап, бидејќи информацијата претставува класифицирана информација со соодветен степен на класификација. ....Во таа насока е донесено и решението на имателот на информацијата бр. 18-3749/6 од 17.08.2022 година, со кое целосно се одбива Барањето за пристап до информации од јавен каратер....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи, Решението на Имателот на информации го поништи и го задолжи** Имателот на информации на барателот да му ги достави бараните информации на начин и во форма наведени во Барањето, по претходно прекривање на лични податоци, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-193 од 27.07.2022 година, не постапил согласно одредбите од Законот за слободен пристап до информации од јавен карактер и Законот за општата управна постапка.

Во конкретниот случај, Имателот на информации постапувајќи по Решението и по укажувањето на Агенцијата за заштита на правото на слободен пристап до информации од јавен карактер, повторно донел Решение бр. 18-3749/6 од 17.08.2022 година со кое Барањето за слободен пристап до информации од јавен карактер на барателот го одбива во целост, што значи дека повторно не постапил правилно согласно Законот за слободен пристап до информации од јавен карактер, со тоа што не му ја дотавил бараната информација со претходно анонимизирање на личните податоци односно овозможувајќи делумен пристап согласно член 6 став 4 од Законот за слободен пристап до информации од јавен карактер. Исто така до Агенцијата не достави доказ дека бараните информации претставуваат исклучок од Законот, односно дека се строго доверливи согласно Законот за класифицирани информации („Сл.Весник на Република Северна Македонија“ бр.275/2019), со ознака дека се строго доверливи и датум на класификација.

Агенцијата му укажува на Имателот на информации дека исклучоците наведени во член 6 став 1 од Законот за слободен пристап до информации од јавен карактер не се апсолутни и доколку документот или негов дел содржи информации што можат да се одвојат Имателот на информации треба да постапи согласно член 6 став 4 од Законот за слободен пристап до информации од јавен карактер.

Во конкретниот случај, Имателот на информации е должен да донесе Решение, со кое ќе одговори позитивно на бараната информација и ќе му ги достави во целост бараните информации на начин и форма наведени во Барањето, по претходно прекривање на евентуално содржани заштитени лични податоци во бараните информации.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**